ชาวนาอ้าปากรับบัตรเครดิตขยายสู่ชาวไร่
บัตรเครดิตถึงมือชาวนาแล้วกว่า 3 แสนใบ ใช้รูดซื้อสินค้ากว่า 200 ล้านบาท เล็งขยายไปยังชาวไร่ชาวสวน
24 ส.ค. 2555

บัตรเครดิตถึงมือชาวนาแล้วกว่า 3 แสนใบ ใช้รูดซื้อสินค้ากว่า 200 ล้านบาท เล็งขยายไปยังชาวไร่ชาวสวน 
นายอดุลย์ กาญจนวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ได้รายงานความคืบหน้าโครงการบัตรสินเชื่อเกษตรกร หรือบัตรเครดิตชาวนา ให้ที่ประชุมคณะกรรมการธนาคารได้รับทราบว่า ขณะนี้ได้ส่งมอบบัตรเครดิตชาวนาให้สาขาของธนาคารทั่วประเทศแล้ว 8.24 แสนใบ และถึงมือเกษตรกรแล้ว 3.17 แสนใบ คาดว่าภายในสิ้นปีงบประมาณของ ธ.ก.ส. คือ วันที่ 31 มี.ค. 2556 จะสามารถแจกให้ชาวนาได้ครบ 2 ล้านใบ ตามเป้าหมายที่ตั้งไว้
ทั้งนี้ มีเกษตรกรนำบัตรไปรูดใช้จ่ายซื้อสินค้าแล้วประมาณ 3.5 หมื่นราย คิดเป็นวงเงิน 241 ล้านบาท ส่วนใหญ่ 80% นำไปซื้อปุ๋ย ส่วนที่เหลือเป็นการซื้อปัจจัยการผลิตอื่นๆ รวมทั้งรูดซื้อน้ำมันเชื้อเพลิงของ ปตท. และบางจาก
“เกษตรกรให้การตอบรับที่ดี สินค้าบางรายการที่ซื้อผ่านบัตรเครดิตชาวนามีราคาถูกกว่าท้องตลาด” นายอดุลย์ กล่าว
ผู้บริหาร ธ.ก.ส. กล่าวว่า ปัญหาที่หลายฝ่ายกังวลปัญหาหนี้เสียจากบัตรเครดิตชาวนานั้น ยืนยันว่าควบคุมได้ เพราะธนาคารได้กำหนดเงื่อนไขและคุณสมบัติไว้ล่วงหน้าว่าต้องเป็นลูกค้าประวัติชำระหนี้ดี มีพื้นที่ทำกินจริง นอกจากนี้ได้กำหนดวงเงินที่สามารถใช้จ่ายได้โดยการคำนวณจากผลผลิตต่อไร่ ซึ่งสามารถจำกัดวงเงินค่าใช้จ่ายที่เหมาะสม
นายอดุลย์ กล่าวว่า หากสำเร็จจะขยายบัตรเครดิตไปยังเกษตรกรด้านอื่น โดยเฉพาะพืชไร่ ทั้งชาวไร่อ้อย มันสำปะหลัง ข้าวโพด สับปะรด จากนั้นจึงจะขยายไปยังพืชสวน เช่น สวนยาง สวนผลไม้